b'\n_START_ARTICLE_\nSotaromaani\n_START_SECTION_\nK\xc3\xa4sikirjoitukseen tehdyt muutokset\n_START_PARAGRAPH_\nNoin kolmasosa kaikista k\xc3\xa4sikirjoitukseen tehdyist\xc3\xa4 poistoista oli hahmojen alatyylist\xc3\xa4 puhetta, h\xc3\xa4rskej\xc3\xa4 vitsej\xc3\xa4 ja kiroilua. Etenkin kirkkoon ja uskontoon liittyvi\xc3\xa4 repliikkej\xc3\xa4 karsittiin. Toinen suuri ryhm\xc3\xa4 poistettujen joukossa olivat kohdat, joissa arvosteltiin Suomen armeijan p\xc3\xa4\xc3\xa4llyst\xc3\xb6\xc3\xa4, ylint\xc3\xa4 sodanjohtoa ja sotaa itsess\xc3\xa4\xc3\xa4n. Osa n\xc3\xa4ist\xc3\xa4 poistoista oli v\xc3\xa4h\xc3\xa4isi\xc3\xa4 tyylillisi\xc3\xa4 muutoksia, mutta osa on huomattavia. Monet poistetuista kohdista olivat kuvanneet ironisesti yhteiskuntaluokkien vastakkainasettelua sodan keskell\xc3\xa4. Esimerkiksi Lahtisen tunnettua monologia lyhennettiin huomattavasti. Alun perin kustantaja aikoi poistaa sen kokonaan, mutta Linna sai osan tekstist\xc3\xa4 palautettua. Tuntemattoman sotilaan kymmenenteen painokseen Linna palautti isomman osan t\xc3\xa4st\xc3\xa4 kohtauksesta._NEWLINE_K\xc3\xa4sikirjoituksesta poistettiin my\xc3\xb6s monia selittelevi\xc3\xa4 kohtia, joissa kertoja pohtii sodan- tai historianfilosofiaa tai yksitt\xc3\xa4isten hahmojen psykologisia motiiveja. WSOY:n johtaja Yrj\xc3\xb6 A. J\xc3\xa4ntin mielest\xc3\xa4 monet n\xc3\xa4ist\xc3\xa4 sodanvastaisista puheenvuoroista olivat liian j\xc3\xa4lkiviisaita ja saarnaavia, joten ne olisivat saattaneet vaarantaa kirjan menestyksen. Samoin sensuroitiin yksitt\xc3\xa4isi\xc3\xa4 kohtia, joissa hahmot puhuvat ep\xc3\xa4korrektisti Neuvostoliitosta ja sen asukkaista. Toimitusvaiheessa Linna teki my\xc3\xb6s itse k\xc3\xa4sikirjoitukseen joitakin korjauksia. Keskeiset muutokset olivat ilmeisesti kuitenkin kaikki kustantajan tekemi\xc3\xa4._NEWLINE_V\xc3\xa4in\xc3\xb6 Linnalle ilmoitettiin n\xc3\xa4ist\xc3\xa4 poistoista edelt\xc3\xa4 k\xc3\xa4sin, mutta kustantaja antoi ymm\xc3\xa4rt\xc3\xa4\xc3\xa4 niiden olevan luonteeltaan v\xc3\xa4h\xc3\xa4isi\xc3\xa4. Tuntemattoman sotilaan julkaisukiireist\xc3\xa4 johtuen k\xc3\xa4sikirjoitus pysyi kustantajan hallussa ja poistojen m\xc3\xa4\xc3\xa4r\xc3\xa4 k\xc3\xa4vi Linnalle ilmi vasta h\xc3\xa4nelle l\xc3\xa4hetetyist\xc3\xa4 oikovedoksista. T\xc3\xa4m\xc3\xa4n johdosta Linna l\xc3\xa4hetti marraskuussa 1954 kustantajalle kirjeen, jossa h\xc3\xa4n h\xc3\xa4mm\xc3\xa4steli romaaniin tehtyj\xc3\xa4 poistoja, mutta tyytyi ratkaisuun esitt\xc3\xa4en kuitenkin huolensa kirjansa sanoman muuttumisesta liian sovinnaiseksi ja sen sodanvastaisen kritiikin h\xc3\xa4m\xc3\xa4rtymisest\xc3\xa4. My\xc3\xb6hemmin on esitetty erilaisia n\xc3\xa4kemyksi\xc3\xa4 siit\xc3\xa4, tuliko Linnan teos kustantajan tekemien muutosten seurauksena paremmaksi vai huonommaksi. Tuntemattoman sotilaan ruotsintajan Nils-B\xc3\xb6rje Stormbomin mukaan poistot tekiv\xc3\xa4t romaanista taideteoksena paremman._NEWLINE_Linna oli alkuper\xc3\xa4isess\xc3\xa4 k\xc3\xa4sikirjoituksessaan laittanut hahmot puhumaan murteiden ja yleiskielen v\xc3\xa4limuotoa, mutta kustantajan kielentarkistuksen yhteydess\xc3\xa4 pyrittiin puhtaampaan ja aidompaan murreilmaisuun. Kun Tuntemattoman sotilaan ilmestymisen j\xc3\xa4lkeen jotkut huomauttelivat murreasussa olevan viel\xc3\xa4kin virheit\xc3\xa4, WSOY palkkasi Lauri Hakulisen, Viljo Kojon ja Kalle V\xc3\xa4\xc3\xa4n\xc3\xa4sen tarkastamaan asiantuntijoina tekstin viel\xc3\xa4 kertaalleen. He tekiv\xc3\xa4t murresanoihin joukon korjauksia, jotka sis\xc3\xa4llytettiin kaikkiin painoksiin kymmenennest\xc3\xa4 painoksesta alkaen.\n_START_SECTION_\nSotaromaanin uudelleenjulkaisun j\xc3\xa4lkeen\n_START_PARAGRAPH_\nWSOY julkaisi Linnan alkuper\xc3\xa4isk\xc3\xa4sikirjoituksen nimell\xc3\xa4 Sotaromaani vuonna 2000. Siihen on merkitty kursiivilla ne kohdat, jotka puuttuvat Tuntemattomasta sotilaasta. T\xc3\xa4st\xc3\xa4kin versiosta on j\xc3\xa4tetty pois sellaiset k\xc3\xa4sikirjoituksesta yliviivatut kohdat, jotka on katsottu Linnan itsens\xc3\xa4 tekemiksi poistoiksi. Teoksen kansikuva on muuten samanlainen kuin Tuntemattoman sotilaan ikoniseksi muodostunut kansi, paitsi ett\xc3\xa4 siluettina n\xc3\xa4kyv\xc3\xa4 sotilas on musta eik\xc3\xa4 valkoinen._NEWLINE_Vuonna 2017 valmistunut elokuva Tuntematon sotilas on Linnan romaanin ensimm\xc3\xa4inen elokuvasovitus, joka perustuu Sotaromaani-versioon. Kun tieto Sotaromaaniin perustuvasta elokuvasuunnitelmasta vuoti julkisuuteen syksyll\xc3\xa4 2014, asianosaiset aluksi kiistiv\xc3\xa4t tiedon. My\xc3\xb6hemmin Linnan oikeuksienomistajat ja ohjaaja Aku Louhimies vahvistivat elokuvahankkeen olemassaolon yhteisell\xc3\xa4 tiedotteella.'